Branden, der udviklede kraftig røg, er nu under kontrol.

En brand i en tagkonstruktion på Fjeldhammervej i Rødovre udviklede sig torsdag dramatisk, da to håndværkere blev fanget oppe på taget.

Det udmøntede sig i en større redningsaktion, hvor den ene af håndværkerne blev reddet ved hjælp af en kran.

Branden var opstået i forbindelse med afbrænding af noget tagpap.

Video viser redningsaktionen

I ovenstående video ses situationen, hvor en af håndværkerne bliver reddet i sikkerhed af kranen.

Selve branden, der udviklede kraftig, sort røg, var kort efter under kontrol, oplyser vagtchefen for Hovedstadens Beredskab.

To håndværkere var fanget på et tag, der var brudt i brand i Rødovre. Video: Mads Biener Mørk

Ifølge TV 2 Lorry, der har talt med Københavns Vestegns Politi, er begge håndværkere kørt på hospitalet.

- Den ene er forbrændt både i ansigtet og på hænder. Han er bragt til Rigshospitalet. Den anden er forbrændt på hænder og er bragt til Hvidovre Hospital. Begge er uden for livsfare.